กรมการขนส่งทางบก เตรียมเปิดให้บริการด้านใบอนุญาตขับรถรูปแบบ New Normal ตั้งแต่วันที่ 8 มิถุนายนนี้เป็นต้นไป
กรมการขนส่งทางบก เตรียมเปิดให้บริการด้านใบอนุญาตขับรถรูปแบบ New Normal ตั้งแต่วันที่ 8 มิถุนายนนี้เป็นต้นไป นายจิรุตม์ วิศาลจิตร อธิบดีกรมการขนส่งทางบก เปิดเผยว่า หลังจากรัฐบาลผ่อนปรนมาตรการบังคับใช้อำนาจตาม พ.ร.ก. บริหารราชการในสถานการณ์ฉุกเฉิน และพิจารณาผ่อนปรนประเภทของกิจกรรมที่จำเป็นสำหรับประชาชนในระยะที่ 3 กรมการขนส่งทางบก จึงเห็นควรให้สำนักงานขนส่งทุกแห่งกลับมาเปิดให้บริการด้านใบอนุญาตขับรถและผู้ประจำรถ โดยปรับรูปแบบการดำเนินการเป็นแบบ New Normal  ภายใต้การดำเนินการตามมาตรการด้านสาธารณสุขอย่างเคร่งครัด เบื้องต้นได้จัดกลุ่มเปิดให้บริการ โดยช่วงแรก เปิดให้บริการตั้งแต่วันที่ 8 มิถุนายนเป็นต้นไป เฉพาะกระบวนงานที่ไม่มีการอบรมที่สำนักงาน เช่น การขอใบแทน กรณีใบอนุญาตขับรถ ใบอนุญาตเป็นผู้ประจำรถ และบัตรประจำตัวผู้ขับรถ ชำรุดหรือสูญหายการขอแก้ไขรายการในใบอนุญาตขับรถและใบอนุญาตเป็นผู้ประจำรถ การขอรับใบอนุญาตขับรถระหว่างประเทศ การเปลี่ยนประเภท จากใบอนุญาตขับรถชนิดชั่วคราว เป็นชนิดส่วนบุคคล เฉพาะใบอนุญาตที่สิ้นอายุไม่เกิน 1 ปีสำหรับช่วงที่ 2 เปิดให้บริการทุกกระบวนงาน ตั้งแต่วันที่ 22 มิถุนายน 2563 เป็นต้นไป โดยให้สิทธิประชาชนที่จองคิวผ่านแอปพลิเคชัน DLT ในการดำเนินการก่อน ภายใต้มาตรการด้านสาธารณสุขด้วยการจำกัดจำนวนผู้ใช้บริการในแต่ละช่วงเวลา เพื่อบริหารจัดการเว้นระยะห่าง (Social Distancing) ซึ่งผู้ที่จองคิวไว้แล้วสามารถตรวจสอบสิทธิได้ที่เว็บไซต์ ของกรมการขนส่งทางบก ได้ตั้งแต่วันที่ 6 มิถุนายน 2563 เวลา 09.00 น. จนถึงวันที่ 30 มิถุนายน 2563 หากผู้จองคิวไม่พบข้อมูลหรือไม่สะดวกตามวัน เวลาที่นัดหมายเข้ารับบริการ สามารถดำเนินการจองคิวใหม่ตามวัน เวลาที่สะดวก ส่วนผู้ที่ไม่เคยเข้าระบบจองคิวมาก่อน ให้เริ่มจองคิวได้ตั้งแต่วันที่ 1 กรกฎาคม 2563 เป็นต้นไป เวลา 09.00 น. เป็นต้นไป ผ่านทางแอปพลิเคชัน DLT  หรือเว็บไซต์ของกรมการขนส่งทางบก